**13** הוא אלבום האיחוד והתשעה עשר של להקת ההבי מטאל הבריטית בלאק סבאת', שיצא לאור ב-10 ביוני 2013 באירופה, וב-11 ביוני בארצות הברית.

אודות
-----

"13" הוא אלבום האולפן הראשון בו שיתפו פעולה שלושת החברים המקוריים של הלהקה אוזי אוסבורן, טוני איומי וגיזר באטלר מאז האלבום Never Say Die!‎ שיצא ב-1978, שהיה האחרון בו השתתף אוסבורן. שיתוף הפעולה האחרון בין חברי הלהקה המקוריים היה באלבום ההופעה Reunion שיצא ב-1998. האלבום הוא גם הראשון מאז Never Say Die!‎ בו לא ניגן הקלידן ג'ף ניקולס.

לאחר סיבובי הופעות רבים בין השנים 1997–1999, החלה הלהקה לעבוד על האלבום עם המפיק המפורסם ריק רובין, אך יצירת האלבום התעכבה מכיוון שאוסבורן היה בעיצומו של עבודת אלבום האולפן התשיעי שלו "Down to Earth". בעקבות זאת, פנו שאר חברי הלהקה לפרויקטים אחרים שלהם: באטלר ללהקתו "GZR", ואיומי ל-Heaven & Hell. ב-11 בנובמבר 2011, בעת שהתארחו במועדון ויסקי אה גוגו בקליפורניה לצידו של הנרי רולינס, הודיעו שלושת חברי הלהקה על איחוד ועבודה משותפת על אלבום חדש יחד עם המפיק ריק רובין והמתופף בראד וילק מלהקת Rage Against the Machine ואודיוסלייב, מאחר שהמתופף המקורי ביל וורד סירב לחבור ללהקה, עקב "חילוקי דעות בענייני החוזה" לדבריו.

קידום האלבום
------------

ב-4 באפריל 2013 חשפה הלהקה את עטיפת האלבום החדש שעוצבה על ידי חברת "Zip Design" מלונדון. העטיפה מציגה את המספר "13" העשוי מערימות של נצרים קלועים בוערים. את התמונה צילם ג'ונתן נואלס, שגם צילם את "מאחורי הקלעים" של תהליך היצירה, ונערך לכדי סרטון ששוחרר מאוחר יותר לאתר Vimeo.

לפני הוצאת האלבום, ערכה הלהקה מופעי קידום באוסטרליה, ארצות הברית, דרום אמריקה ואירופה.

הסינגל מהאלבום God Is Dead?‎ יצא לרדיו ב-14 באפריל 2013. הלהקה הופיעה בפרק האחרון של סדרת הטלוויזיה CSI, שם ביצעה את הסינגל השני מהאלבום "End of the Beginning".

מהאלבום יצאו שלושה סינגלים, להם הופקו וידאו קליפים: "?God Is Dead", ‏ "End of the Beginning" ‏ ו"Loner"

מה-3 ביוני, היה האלבום זמין באתר iTunes.

סגנון האלבום
------------

מבחינה מוזיקלית, האלבום אופייני לסגנון המוכר של בלאק סבאת', וניכרת חזרה לשורשים של הלהקה. מבקרי מוזיקה הצביעו על הדמיון בין "13" לאלבום הבכורה של הלהקה Black Sabbath, בייחוד בשיר הראשון שמהווה מעין מחווה לשיר הראשון של "בלאק סבאת'".

הטקסטים באלבום מהורהרים, פילוסופיים ובוגרים. השיר "Zeitgeist" הוא קטע פסיכדלי בדומה לשירים המפורסמים "Planet caravan" ו-"Solitude".

ביקורות
-------

האלבום זכה לביקורות חיוביות מרוב מבקרי המוזיקה. אתר Metacritic, המשקלל ביקורות משלל מבקרים, העניק ציון ממוצע של 72 נקודות מתוך 100, מתוך 32 ביקורות. פרד תומאס מאתר AllMusic, שיבח את האלבום וכתב כי האלבום הוא "מבריק באופן בלתי צפוי, אפוקליפטי וחיוני עבור כל אוהד הבי מטאל שרוף". מבקר המוזיקה משה קוטנר מאתר הארץ כתב בביקורתו: "ללא הצליל ההפקתי הדוקרני והמחוספס מהעבר - 'בלאק סאבאת’' של '13', שעשוי בהחלט להיות תקליט הפרידה של הלהקה, מורכבים משילוב של שמרנות ומסורתיות לצד האופל הנצחי, נבואות זעם ומוגזמות פארודית, שרק הולמים חיי רוקנרול שערורייתיים של חמישה עשורים" שרון מולדאבי מאתר mako כתב על האלבום: "אבל זה בעיקר אלבום ניצחון של הגיטריסט האדיר - איומי, עם ריפים מעולים. וזה בעיקר אלבום שפחות משהוא מקרין תאוות בצע לקראת השיבה להופעות שבטח יהיו מתגמלות כלכלית, מדבק באהבת המוזיקה והיצירה שלו. אלבום מטאל שלא רק מכבד את הג'נטלמנים בשיבתם, אלא גם את 40 שנות המורשת שלהם."

הסינגל God Is Dead?‎ זכה לביקורות חיוביות ביותר. ב-26 בינואר 2014, זכה השיר בפרס גראמי בקטגוריית "ביצוע המטאל הטוב ביותר", לראשונה לאחר 14 שנים בהן לא חולק הפרס במסגרת קטגוריה זו.

הצלחה מסחרית
------------

"13" היווה את אחת מההצלחות המסחריות הגדולות בתולדות בלאק סבאת'. האלבום הגיע למקום הראשון במצעד הבריטי ולמקום הראשון במצעד בילבורד 200. בסך הכל מכר האלבום יותר ממיליון עותקים ברחבי העולם.

רשימת השירים
------------

מילות השירים נכתבו על ידי גיזר באטלר. הלחנים נכתבו על ידי באטלר, טוני איומי ואוזי אוסבורן.


| מס' | שם | משך |
| --- | --- | --- |
| 1. | End of the Beginning | 8:05 |
| 2. | God Is Dead?‎ | 8:52 |
| 3. | Loner | 4:59 |
| 4. | Zeitgeist | 4:37 |
| 5. | Age of Reason | 7:01 |
| 6. | Live Forever | 4:46 |
| 7. | Damaged Soul | 7:51 |
| 8. | Dear Father | 7:20 |
| **משך כולל:** | **53:18** |

מבצעים
------

**להקת בלאק סבאת'**

* אוזי אוסבורן - שירה, מפוחית פה
* טוני איומי - גיטרה
* גיזר באטלר - גיטרה בס
* בראד וילק - תופים

**הפקה**

* ריק רובין - מפיק מוזיקלי
* גרג פידלמן - טכנאי אודיו
* אנדרו שפס - מיקסינג
* סטיבן מרקוסן - מאסטרינג

קישורים חיצוניים
----------------

* מידע על האלבום *13* באתר MusicBrainz
* מידע על האלבום *13* באתר AllMusic
* האלבום *13* באתר Discogs
* ביקורת על האלבום, באתר "מוזיקה.co.il" (בעברית)
* אתר למנויים בלבד משה קוטנר, נבואות זעם והגזמה פארודית: על החדש של "בלאק סאבאת", באתר הארץ, 26 ביוני 2013
* אתר למנויים בלבד פול לסטר, "בלאק סאבאת" כבר לא רואים שחורות, באתר הארץ, 26 ביוני 2013
* ביקרות על האלבום, באתר הרולינג סטון
* ביקורת על האלבום, באתר "Shouter Music" (בעברית)

הערות שוליים
------------

1. ↑  תומר מוסמן, ‏רשמית: בלאק סאבאת' מתאחדים, באתר ‏מאקו‏, 12 בנובמבר 2011
2. ↑  ‏BLACK SABBATH: New Album Title Announced, באתר "Blabbermouth.net"
3. ↑  ‏BLACK SABBATH: '13' Cover Artwork, Audio Snippet Released, באתר "Blabbermouth.net"
4. ↑  סרטון תהליך יצירת העטיפה, באתר Vimeo
5. ↑  ‏ Black Sabbath Performing New Single on Season Finale of ‘CSI: Crime Scene Investigation’, באתר "LOUDWIRE"
6. ↑  הקליפ הרשמי, באתר YouTube
7. ↑  הקליפ הרשמי, באתר "YouTube"
8. ↑  הקליפ הרשמי, באתר "YouTube"
9. ↑  ביקורת וסיקור על האלבום, באתר Allmusic
10. ↑  ביקורת על האלבום, באתר הNME
11. ↑  ביקורת על האלבום, באתר הגארדיאן
12. ↑  ביקורת על האלבום, באתר "Metal Hammer"
13. ↑  ביקורת על האלבום, באתר Sputnikmusic
14. ↑  דף האלבום, באתר Metacritic
15. ↑  ביקורת על האלבום, באתר AllMusic
16. ↑  אתר למנויים בלבד משה קוטנר, נבואות זעם והגזמה פארודית: על החדש של "בלאק סאבאת", באתר הארץ, 26 ביוני 2013
17. ↑  שרון מולדאבי, ‏קניה ווסט הוא סלב ענק עם אלבום קטן, באתר ‏מאקו‏, 2 ביולי 2013
18. ↑  גראמי 2014: הערב הגדול של לורד, באתר נענע 10
19. ↑  רשימת אלבומי בלאק סבאת' במצעד "בילבורד 200", באתר בילבורד
20. ↑  ‏BLACK SABBATH Presented With Platinum Plaque For Million '13' Copies Sold Worldwide, באתר "Blabbermouth.net"

| בלאק סבאת' |
| --- |
| טוני איומי (גיטרה) • אוזי אוסבורן (שירה) • ביל וורד (תופים) • גיזר באטלר (גיטרה בס) |
| ביל וורד (תופים) • רוני ג'יימס דיו (שירה) • איאן גילן (שירה) |
| אלבומי אולפן | *Black Sabbath* ‏ (1970) • *Paranoid* ‏ (1970) • *Master of Reality* ‏ (1971) • *Vol. 4* ‏ (1972) • *Sabbath Bloody Sabbath* ‏ (1973) • *Sabotage* ‏ (1975) • *Technical Ecstasy* ‏ (1976) • *Never Say Die!‎* ‏ (1978) • *Heaven and Hell* ‏ (1980) • *Mob Rules* ‏ (1981) • *Born Again* ‏ (1983) • *Seventh Star* ‏ (1986) • *The Eternal Idol* ‏ (1987) • *Headless Cross* ‏ (1989) • *Tyr* ‏ (1990) • *Dehumanizer* ‏ (1992) • *Cross Purposes* ‏ (1994) • *Forbidden* ‏ (1995) • *13* ‏ (2013) |
| נושאים קשורים | Heaven & Hell • Iron Man‏ • Paranoid‏ • God Is Dead?‎ |
| דיסקוגרפיה של בלאק סבאת' • קטגוריה:בלאק סבאת' • פורטל:הבי מטאל |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 5cbae3a0-6d55-497b-97b3-6c30a3264313

 |